直指大丹歌
作者：呂巖
朝代：唐

paragraphs: 三清宮殿隱崑巔，日月光浮起紫煙。
池沼泓泓翻玉液，樓臺疊疊運靈泉。
青龍乘火鉛爲汞，白虎騰波汞作鉛。
欲得坎男求匹偶，須憑離女結因緣。
黃婆設盡千般計，金鼎開成一朵蓮。
列女擎烏當左畔，將軍戴兔鎮西邊。
黑龜却伏紅爐下，朱雀還棲華閣前。
然後澄神窺見影，三周功就駕雲軿。